Den Jesus tel di Jew dem weh wende chros iina im,
“Unu dah mi falowa fi chruut,
if unu kiip aan deh obie aal weh Ah deh tel unu.
Unu gwain nuo di chruut bout God,
ahn dah siem chruut gwain set unu riily frii.”
Di pipl dem ansa Jesus seh,
“Wii kom fahn Abraham famaly,
ahn wii dah neva nonbady sliev yet.
So dah weh yuu miin wen yo seh,
‘Unu gwain bii frii’?”
Jesus ansa dem seh,
“Ah deh tel unu di chruut:
if enybady kiip deh sin,
dehn sin gat dem laik sliev.
Wan sliev dah no riil memba a di famaly weh ihn work fah;
bot wan son gwain aalwiez bii fi ihn famaly.
So den,
if God Son mek unu get frii fahn sin,
den unu gwain frii,
fi chruut.
Ah nuo seh unu kom fahn Abraham famaly;
stil yet unu deh luk fi wan chaans fi kil mi,
bikaaz unu rifyuuz fi aksep di tingz dem weh Ah deh tiich unu.
Ah deh tel unu di tingz dem weh mi Faada wehn shuo mi,
wen Ah wende wid him;
bot unu du weh fi unu faada tel unu fi du.”
Dehn ansa Jesus seh,
“Abraham dah fi wi faada.”
Den Jesus seh,
“If unu dah wehn Abraham pikniny dem,
den unu wuda deh du weh Abraham wehn du,
bot insida dat,
unu deh trai kil mii —wan man weh tel unu di chruut weh Ah wehn hier fahn God.
Abraham neva du notn laik dat.
Unu deh du egzakly weh fi unu faada du!”
Den dehn seh tu Jesus,
“Wii dah no outsaid pikniny;
wii gat wan faada,
ahn dat dah God ihnself.”
Jesus seh tu dem,
“If God dah wehn fi unu faada fi chruut,
den unu wuda lov mii,
bikaaz Ah wehn kom fahn God,
ahn now Ah deh yah.
Ah neva kom pahn mi uon,
bot dah him wehn sen mi.
Wai unu no andastan weh Ah deh seh?
Dah bikaaz unu rifyuuz fi aksep di tingz dem weh Ah deh tiich unu.
Unu dah fi unu uon faada weh dah di devl;
ahn dah unu waahn du weh him waahn unu fi du.
Him dah wehn wan mordara fahn di fos,
ahn him neva waahn gat notn fi du wid di chruut,
bikaaz nat wan piis a chruut deh iina him.
Wen di devl tel lai,
ihn deh du'ih bikaaz dah so him fi lai,
sieka him dah di faada ah aal di lai dem.
Dah mii weh deh tel unu di chruut;
stil yet unu no waahn biliiv weh Ah seh.
Wish wan a unu kyan paint finga pahn mii ahn pruuv seh Ah deh sin?
Sins Ah deh tel unu di chruut,
wai unu no biliiv mi?
Enybady weh dah God pikniny lisn tu weh God seh.
Di riizn wai unu no hier weh God seh,
dah bikaaz unu dah no fi him pikniny.”
Den di Jewish liida dem ansa Jesus seh,
“Yuu no tink seh wii rait wen wii seh yuu dah fahn Samaria ahn yuu gat wan bad spirit iina yo?”
Jesus ansa dem seh,
“Ah no gat non bad spirit,
bot Ai ana mi Faada,
ahn unu no rispek mii.
Stil,
Ah no waahn get no ana fi miself;
di Wan weh waahn Ah get aal di ana,
him dah di Wan weh joj fier.
Ah deh tel unu di chruut:
enybady weh kiip deh du weh Ah tel dem fi du,
gwain neva ded.”
Wen dehn hier dat,
di Jewish liida dem tel Jesus,
“Now wi nuo fi chruut yuu gat wan bad spirit iina yo!
Abraham don ded,
ahn di prafit dem ded tu,
ahn stil yet yu deh seh enybady weh kiip deh du weh yu tel dem fi du gwain neva ded.
Yuu grieta an fi wii ansesta Abraham den?
Wel,
him ahn di prafit dem ded.
So,
dah huu yuu tink yuu iz?”
Jesus ansa dem seh,
“If Ah priez'op mi uonself,
dat no miin notn ataal.
Dah mi Faada dah di Wan weh priez mii.
Him dah di siem Wan weh unu seh dah unu God,
alduo unu no riily nuo im ataal.
Bot mii nuo him.
If Ah wuda seh Ah no nuo im,
den Ah wuda bii wan laiyad jos laik unu.
Bot unu si seh Ah nuo im fi chruut,
ahn Ah du weh ihn seh.
Fi unu ansesta Abraham wehn get hapy wen ihn get fi nuo seh fi mi taim fi kom wehn kom'in,
so ihn wehn glad.”
Den di Jewish liida dem seh tu Jesus,
“Yuu no gat fifty yierz yet,
so how yuu kyan seh yo wehn si Abraham?”
Jesus tel dem,
“Ah deh tel unu di chruut:
bifuor Abraham wehn iivn baan,
mii wehn egzis!”
So dehn pik op som rak fi lik'im dong,
bot Jesus get-weh fahn dem outa di Templ bitout dehn iivn nuo seh ihn wehn gaan.